Diari Oficial de la Generalitat Valenciana


Sumari del DOGV 2205, del 11-02-1994 (1994/830501)

ORDRE de 3 de gener de 1994, de la Conselleria d'Administració Pública, per la qual s'homologa la modificació d'estatuts de la Mancomunitat Intermunicipal Barri del Crist Aldaia-Quart de Poblet.
--------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/01/03/(4)/dof/vci/html**

### Dades del document

Número de DOGV
:   2205

Data del DOGV
:   11-02-1994

Secció del DOGV
:   DISPOSICIONS GENERALS

Número del document
:   1994/830501


Data del document
:   03-01-1994

Organisme emissor
:   Conselleria d'Administració Pública

Tipus de document
:   Ordre

ORDRE de 3 de gener de 1994, de la Conselleria d'Administració Pública, per la qual s'homologa la modificació d'estatuts de la Mancomunitat Intermunicipal Barri del Crist Aldaia-Quart de Poblet. [94/0636]  
Els municipis d'Aldaia i Quart de Poblet, de la província de València, es constituïren en mancomunitat de municipis per Decret del Consell de Ministres 3349/1965, d'11 de novembre.  
Tramesos l'expedient tramitat i els nous estatuts aprovats a aquesta conselleria, s'ha observat que compleixen en tots els seus termes la legislació vigent, i no s'hi ha advertit cap infracció de l'ordenament jurídic, menyscapte de les competències d'aquesta comunitat autònoma, ni interferència en el seu exercici.  
Per tant, tenint en compte el que disposa el Reial Decret 695/1979, de 13 de febrer, de Transferències de Competències, en relació amb el Decret de la Presidència de la Generalitat Valenciana 10/1985, de 21 de juny,  
ORDENE  
Article únic  
S'homologa la modificació d'estatuts de la Mancomunitat Intermunicipal Barri del Crist Aldaia-Quart de Poblet, per haver-se acreditat en l'expedient la legalitat de les actuacions.  
València, 3 de gener de 1994  
El Conseller d'Administració Pública,  
LUIS BERENGUER FUSTER  
ANNEX  
Estatuts de la Mancomunitat Intermunicipal  
Barri del Crit Aldaia-Quart de Poblet  
Article primer  
Els ajuntaments d'Aldaia i Quart de Poblet, ambdós de la província de València, es constitueixen, de conformitat amb la legislació vigent, en mancomunitat intermunicipal voluntària per atendre fins de competència municipal, en relació amb el denominat Barri del Crist, segons s'especifica en l'article nou d'aquests estatuts.  
Article segon  
La mancomunitat es denominarà Mancomunitat Intermunicipal Barri del Crist Aldaia-Quart de Poblet. La seu, pel que fa a sessions, se situarà al Barri del Crist, carrer del Santíssim Crist, número 66; i a l'efecte de garantir la millor prestació dels serveis als veïns, la Mancomunitat situarà oficines per a gestió i despatx d'assumptes a l'edifici de serveis municipals on radica la seu.  
Article tercer  
El govern i l'administració de la mancomunitat correspon a la comissió gestora i al seu president. La comissió gestora la integren, cada quatre anys, els alcaldes d'ambdós municipis, com a president i vice-president alternativament, i fins a vuit (8) vocals, regidors en nombre de quatre (4), per cada ajuntament, si és possible residents al barri del Crist.  
Els representants de cada municipi en la mancomunitat són designats pel ple de cada corporació.  
Article quart  
Per acord de la comissió gestora podran establir-se comissions informatives per a l'estudi, l'informe o la consulta d'assumptes que hagen de ser sotmesos a la seua decisió, si escau.  
Article cinquè  
La presidència de la comissió gestora la tindrà durant el mateix període que dure el mandat dels membres dels ajuntaments (actualment quatre anys, comptadors a partir de la data de la seua elecció), i per rotació de cadascun dels dos alcaldes dels municipis de la mancomunitat.  
En cas de substitució, el nou alcalde exercirà el càrrec de president de la comissió durant el temps que falte per a complir el mandat de membre de la corporació.  
El càrrec de vice-president serà exercit per l'altre alcalde.  
Article sisè  
El càrrec de secretari serà exercit pel de l'Ajuntament de Quart de Poblet i, el d'interventor, pel que ocupa aquesta plaça a l'Ajuntament d'Aldaia.  
La comissió gestora podrà nomenar un tresorer entre els funcionaris que exercesquen aquest càrrec als ajuntaments.  
Article setè  
La presidència de la comissió gestora, en relació amb les competències de la mancomunitat, posseeix les atribucions corresponents de l'art. 21 de la Llei Reguladora de les Bases de Règim Local i del Reglament d'Organització, Funcionament i Règim Jurídic.  
La comissió gestora, òrgan col·legiat, té les atribucions de l'article 22 de la Llei Reguladora de Bases de Règim Local i del Reglament d'Organització, Funcionament i Règim Jurídic, acords amb la competència de la mancomunitat.  
El règim d'adopció d'acords és el previst en la Llei Reguladora de les Bases de Règim Local i en les normes que la despleguen.  
La comissió gestora celebrarà sessió ordinària una vegada cada dos mesos com a mínim, i, amb caràcter extraordinari, en els casos previstos en la Llei Reguladora de les Bases de Règim Local.  
Article vuitè  
El funcionament administratiu i comptable es regirà per les normes de la Llei Reguladora de les Bases de Règim Local i altres disposicions que la despleguen o complementen.  
Article novè  
La mancomunitat té per objecte coordinar els esforços i les possibilitats econòmiques per a dotar de serveis el Barri del Crist. La seua activitat s'adreçarà a implantar i desenvolupar les obres i els serveis que tendeixen a la consecució de fins com la sanitat ambiental: proveïment, distribució i depuració d'aigües; l'enllumenat públic: vies públiques, pavimentació, senyalització i manteniment; els serveis educatius, culturals, socials i esportius, i mercats.  
Per a la consecució d'aquests fins serà confeccionat el pressupost de cada exercici, després de les dotacions procedents dels pressupostos de cada ajuntament, fent ús de la imposició prevista en la normativa vigent per a l'execució de les obres d'establiment, ampliació o millora de serveis de competència de la mancomunitat.  
Article deu  
La mancomunitat atendrà no sols la instal·lació de nous serveis sinó també els seu manteniment.  
Article onze  
Les aportacions dels pressupostos dels respectius ajuntaments de la mancomunitat al pressupost d'aquesta, seran efectuades al cinquanta per cent (50%) per cada ajuntament. Les despeses de personal que no corresponguen a funcionaris directius seran a càrrec independent de cada municipi, llevat que, a proposta d'acord raonat de la mancomunitat, ambdós ajuntaments donen el seu consentiment a la creació d'una plantilla de llocs de treball per als serveis de competència de la mancomunitat. En aquest supòsit, la comissió gestora podrà contractar personalment els esmentats llocs, d'acord amb la normativa vigent.  
Article dotze  
Els acords de la mancomunitat en matèria de la seua competència obliguen els respectius ajuntaments i el veïnat.  
Article tretze  
La durada de la mancomunitat és per temps indefinit.  
Article catorze  
La modificació dels estatuts s'haurà d'acordar, a proposta de la comissió gestora de la mancomunitat, amb les mateixes formalitats requerides per a la seua aprovació.  
Article quinze  
La dissolució de la mancomunitat requereix l'acord favorable de la comissió gestora i la ratificació per ambdós ajuntaments, amb el quòrum assenyalat en l'article 47.3.b) de la Llei Reguladora de les Bases de Règim Local.  
Article setze  
L'acord de dissolució determinarà les bases que serviran per a practicar la liquidació dels béns de la mancomunitat, que es distribuiran per meitat a cadascun dels municipis.  
Article disset  
Com a dret supletori a aquests estatuts seran d'aplicació la Llei Reguladora de les Bases de Règim Local i les altres disposicions vigents, o que es dicten en el futur, sobre administració local.


Còpia Permalink ELI